**Tárgy:**

A Cegléd Applikáció működtetésének átadása a Ceglédi TV Közhasznú Nonprofit Kft. részére

**Előzmény:**

Cegléd Város Önkormányzata a 2022-es SECAP pályázat részeként városi applikáció kialakítására is pályázatot nyert. Az ezzel kapcsolatos szerződést a Q-System Hungary Kft.-vel meg is kötötte a város és 2024 márciusában elindult az applikáció. A rendszer kialakítása során azonban sem az intézményekkel, sem pedig a városi cégekkel nem történt egyeztetés annak kapcsán, hogyan tudnák ők is hasznosítani az applikáció nyújtotta lehetőségeket. A sajtóreferens, Szokolai Attila elmondása szerint „megörökölte” a Városfejlesztési Kft.-től az admin feladatát, és amit tudott ellátott, de nem lett kialakítva koncepció sem a menü rendszerre, sem a működtetésre. Az elmúlt egy évben csupán 500 körüli felhasználó töltötte le az applikációt, ami egy ekkora városban nem túl jelentős, így félő, hogy a több millió forintos befektetés egy idő után teljesen elsorvad.

Cegléd Város Önkormányzatának Képviselő-testülete megalapozott döntést hozna azzal, hogy Cegléd Város Applikációjának működtetését saját cégének, a Ceglédi TV Közhasznú Nonprofit Kft. részére adja át.

**Szakmai koncepció:**

Egy városi applikáció akkor tölti be jól a funkcióját, ha minél több felhasználó (a jelenlegi többszöröse) telefonján megtalálható, a felhasználók pedig elérnek a várossal kapcsolatos minden olyan információt, amely érdekes lehet számukra. Ez nem csak a városban élőkre vonatkozik, hanem az idelátogatókra is. Ezért első lépésként össze kell gyűjteni az összes releváns információt, egy átlátható rendszerbe helyezni és ezt felkínálva minél több felhasználót elérni.

A Ceglédi TV Közhasznú Nonprofit Kft. vezetője a Ceglédi App működtetésével kapcsolatban a következő javaslatot teszi:

1. Igényfelmérés az önkormányzat intézményei és cégei körében, hogy kinek, milyen csatornára, felületre lenne szüksége a külső kommunikációjának erősítése érdekében.
2. Új menürendszer és felület kialakítása az igényeknek megfelelően.
3. Az új rendszer feltöltése, majd az információk folyamatos közzététele.
4. Kampány az App megismertetése érdekében, új felhasználók bevonása a rendszerbe.

A folyamatos működtetés érdekében két félállású kollégával számolok (azért nem egy teljes állásúval, mert nem jó, ha 1 ember foglalkozik ezzel a problémával), valamint költsége van a bevezető kampánynak.

Ez a kettő éves szinten megközelítőleg 8.5 millió forint költséget jelent a cégnek úgy, hogy nem számolom költségként a saját reklám felületeinket. Az „ez a kettő éves szinten” nem azt jelenti, hogy két éves szinten, hanem visszautalás az előtte leírtakra, tehát ez a kettő= a két félállású munkabére és a bevezető kampány költsége. Tehát a 8.5 millió az első éves költség.

Ennek finanszírozására vagy kialakítunk egy havidíjas modellt, és mindenki fizet, vagy azt mondjuk, hogy az önkormányzat ezt megfinanszírozza, hiszen az intézményeiről, cégeiről van szó.

A havidíjas modell pontos kidolgozásához szükséges látni, hogy melyik intézmény, cég, milyen igénnyel él, mekkora felületre van szüksége, milyen gyakran szükséges tölteni az ő adatait, ezért a pontos megosztásra az igények megismerése után tudok javaslatot tenni. A lényeg az lenne, hogy az éves költséget, (munkaerő, reklám, havi előfizetés) az alkalmazást használók között havi díj formájában megosszuk. Ez azért lehet nehézkes idén, mert mindenkinek van már elfogadott költségvetése, amiben természetesen nem szerepel ez a tétel.

Cegléd, 2025. március 4.

Ceglédi TV Közhasznú Nonprofit Kft.